The Sun på lederplass: Cameron er en hodeløs kylling
Folkeavstemningen om EU-medlemskap nærmer seg med stormskritt. I britisk media er debatten mer tilspisset enn noen gang. Særlig statsminister David Cameron er i hardt vær:* Avtalen slår fast at britene unntas målet om mer politisk integrasjon i EU. * Britene kan begrense nylig ankomne EU-innvandreres tilgang på visse skattebaserte velferdsgoder i inntil fire år per person. Ordningen kalles en «nødbremse», som kan anvendes i inntil sju år etter at den aktiveres. * Barnetrygd til EU-innvandrere som har barn bosatt i hjemlandet, kan kjøpekraftjusteres. Ordningen gjelder umiddelbart for nyankomne og fra 2020 for resten og vil gjelde i hele EU. * I tillegg kan nasjonalforsamlingene i EUs medlemsland gå sammen om å stoppe ny EU-lovgivning, en ordning som går under tilnavnet «rødt kort» og krever et flertall blant de 28 landenes folkevalgte. * Landene utenfor eurosamarbeidet skal garanteres mot diskriminering, men får heller ingen vetorett i eurosaker. «Storbritannia har i dag en hodeløs kylling der det en gang var en statsminister», skriver tabloidavisen The Sun i en lederartikkel. Lederen er bare det siste i en lang rekke syrlige hugg mot statsministeren: Anklager om at Cameron har mistet kontroll over det konservative partiet – der den ene etter den andre har erklært seg som EU-motstandere – har florert i britiske medier. Temperaturen innad i partiet skjøt i været da den populære London-ordføreren Boris «BoJo» Johnson annonserte sin støtte til «Brexit»-kampanjen. Cameron, som anså Johnsons valg som et strategisk grep for å øke sine egne sjanser til å overta som partileder, følte seg dolket i ryggen av den gamle skolekameraten. Kommentar: Slaget om Storbritannia – Cameron vs. Johnson Senere har flere prominente partifigurer fulgt etter Johnson. Blant dem er en av Camerons viktigste politiske allierte, justisminister Michael Gove, og fem andre ministre har flagget at de vil si nei til å forbli i EU. I tillegg ser det ut til at Cameron møter motbør fra de ellers så trofaste partiklubbene «Conservative Clubs». Da avisen Guardian tok en ringerunde til 70 av disse klubbene forrige uke, var det kun to som oppga at medlemmene deres ønsket å bli i unionen, ifølge Politiken. Dette var dessuten før så mange konservative partitopper skiftet side. Blant Camerons lagspillere finner vi finansminister George Osborne. Han har advart mot de store økonomiske konsekvensene av en «Brexit», og mener partiet bør passe seg for å drive «politisk selskapslek». Bakgrunn: Fem spørsmål og svar om Storbritannias forhold til EUSkjebnedagen 23. juni. Da skal folket stemme over om det blir «brexit» eller «bremain». Men også Camerons skjebne avgjøres denne dagen. Dersom britene stemmer for å forlate EU, må Cameron gå. Det vil bety en trist politisk slutt for mannen som håvet inn en brakseier ved forrige valg.Til syvende og sist er det folket som bestemmer. Nå viser det seg at det kan bli kvinnene som får siste ord. Hele 25 prosent av britiske kvinner har nemlig ikke bestemt seg ennå, ifølge en undersøkelse utført av London School of Economics. Nesten dobbelt så mange kvinner som menn sitter fortsatt på gjerdet. I en BBC-undersøkelse fremkommer det at kvinner føler seg fremmedgjort i EU-debatten, som hovedsakelig domineres av middelaldrende menn i dress. I en Guardian-artikkel argumenterer Mary Creagh for at Cameron kan lykkes i å få kvinnene på sin side, men da må han endre stil: Gi opp brytekampen med resten av partiets alfahanner og fokuser på spørsmål som ligger nærmere folket, sier hun.
Storbritannias statsminister David Cameron møter kraftige skuddsalver fra alle kanter i britisk media.